CELEX: 32010R0246
Language: mt
Date: 2010-03-23 00:00:00
Title: Regolament tal-Kummissjoni (UE) Nru 246/2010 tat- 23 ta’ Marzu 2010 li jemenda r-Regolament (KEE) Nru 989/89 li jirrigwarda l-klassifikazzjoni ta’ sdieri kkuttunati fin-Nomenklatura Magħquda

24.3.2010   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 77/51
            
         REGOLAMENT TAL-KUMMISSJONI (UE) Nru 246/2010
   tat-23 ta’ Marzu 2010
   li jemenda r-Regolament (KEE) Nru 989/89 li jirrigwarda l-klassifikazzjoni ta’ sdieri kkuttunati fin-Nomenklatura Magħquda
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament tal-Kunsill (KEE) Nru 2658/87 tat-23 ta' Lulju 1987 dwar in-nomenklatura statistika u tariffarja u dwar it-Tariffa Doganali Komuni (1), u speċjalment l-Artikolu 9(1)(a), tiegħu,
   Billi:
   
               (1)
            
            
               Ir-Regolament tal-Kummissjoni (KEE) Nru 989/89 (2) jistipula l-kriterji ta' klassifikazzjoni applikabbli għal anoraks (li jinkludu ġgieget għall-iskijar), inċirati għar-riħ u oġġetti simili fil-kodiċi tan-NM 6101, 6102, 6201 u 6202
            
         
               (2)
            
            
               Ħwejjeġ tal-intestaturi hawn fuq imsemmija huma ġeneralment milbusa fuq ilbies ieħor u jiżguraw protezzjoni kontra l-maltemp (Noti ta' Spjegazzjoni tas-Sistema Armonizzata għall-intestaturi 6101, 6102, 6201 u 6202) u, konsegwentament, anoraks (li jinkludu ġgieget għall-iskijar), inċirati għar-riiħ, ġgieget għar-riħ u oġġetti simili li jaqgħu taħt dawk l-intestaturi jrid ikollhom il-kmiem twal. Madanakollu, sdieri kkuttunati, minkejja l-fatt li ma għandhomx kmiem, għandhom ikunu koperti minn dawk l-intestaturi għaliex jintlibsu fuq ilbies ieħor għall-protezzjoni kontra l-maltemp, u minħabba l-ikkuttunar tagħhom (Ara wkoll in-Noti ta' Spjegazzjoni tas-Sistema Armonizzata għall-intestaturi 6101, 6102, 6201 u 6202, it-tieni paragrafu).
            
         
               (3)
            
            
               Sabiex tkun żgurata interpretazzjoni uniformi tan-Nomenklatura Magħquda annessa mar-Regolament (KEE) Nru 2658/87, dwar il-klassifikazzjoni tat-tariffa tas-sdieri kkutunati, huwa għalhekk neċessarju li jkun speċifikat li s-sdieri kkuttunati għandhom ikunu klassifikati fl-intestaturi 6101, 6102, 6201 jew 6202 minkejja li ma għandhomx kmiem.
            
         
               (4)
            
            
               Ir-Regolament (KEE) Nru 989/89 għandu għalhekk jiġi emendat skont dan.
            
         
               (5)
            
            
               Il-miżuri previsti f'dan ir-Regolament tfasslu b’konformità mal-opinjoni tal-Kumitat tal-Kodiċi Doganali,
            
         ADOTTAT DAN IR-REGOLAMENT:
   Artikolu 1
   Fl-Artikolu 1 tar-Regolament (KEE) Nru 989/89 il-paragrafu li ġej huwa miżjud:
   
      “B'deroga mill-ewwel paragrafu dawk l-intestaturi għandhom jinkludu s-sdieri kkuttunati minkejja l-fatt li ma għandhomx kmiem.”
   
   Artikolu 2
   Dan ir-Regolament għandu jidħol fis-seħħ fl-għoxrin ġurnata wara l-pubblikazzjoni tiegħu f'il-Ġurnal Uffiċjali tal-Unjoni Ewropea.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, it-23 ta’ Marzu 2010.
      
         
            Għall-Kummissjoni, f'isem il-President,
         
         Algirdas ŠEMETA
         
            Membru tal-Kummissjoni
         
      
   
   
      (1)  ĠU L 256, 7.9.1987, p. 1.
   
      (2)  ĠU L 106, 18.4.1989, p. 25.